Predkladacia správa

	Európska únia v rámci pomoci pristupujúcim krajinám vytvára podmienky na čerpanie finančných prostriedkov z európskych fondov. Jedným z nich je Európsky fond pre utečencov, ktorý bol zriadený 1. januára 2000 rozhodnutím Rady 2000/596/ES z 28. septembra 2000 o zriadení Európskeho fondu pre utečencov. 

Európsky fond pre utečencov  bol založený s cieľom pomôcť a podporiť úsilie, ktoré vynakladajú členské štáty na prijatie a znášanie dôsledkov vyplývajúcich z prijatia utečencov a vysídlencov, ako aj z potreby uskutočniť spoločné opatrenia v oblasti azylu, ktoré predstavujú neoddeliteľnú súčasť cieľa Európskej únie - postupne vytvárať priestor slobody, bezpečnosti a spravodlivosti, otvorený pre ľudí, ktorých okolnosti donútili hľadať zákonným spôsobom ochranu v Európskej únii.

V podmienkach riešenia azylovej politiky Slovenská republika od roku 2001 zaznamenala prudký nárast počtu žiadateľov o azyl, ktorý vzrástol z celkového počtu žiadateľov 1556 v roku 2001 na celkový počet žiadateľov 9 743 v roku 2002. Aj napriek zvyšujúcemu sa počtu žiadateľov o azyl je Slovenská republika stále tranzitnou krajinou. Existuje predpoklad, že vstupom do Európskej únie sa stav v tejto oblasti zmení, a to z dôvodu účinnosti nariadenia Rady EC č. 2003/343/ES z 18. 2. 2003, ktoré stanovuje  kritériá a mechanizmy na určenie členského štátu zodpovedného za posúdenie žiadosti o azyl podanej štátnym príslušníkom tretej krajiny v jednom z členských štátov. Slovenská republika si uvedomuje túto závažnú skutočnosť a berie na vedomie fakt, že azylová procedúra sa podľa tohto nariadenia musí ukončiť na našom území. Uvedené predpokladá postupné zvyšovanie počtu migrantov, ktorí môžu presiahnuť schopnosti Slovenska prijímať žiadateľov o azyl a súčasne aj zvyšovanie nárokov na ich sociálno-ekonomické a materiálne zabezpečenie. Nárast počtu žiadateľov o azyl predpokladá zvýšené nároky na rozhodovací proces, tlmočnícke služby, ubytovacie kapacity, náklady na zabezpečenie dobrovoľných návratov, ako aj starostlivosť o zraniteľné skupiny, predovšetkým o maloletých bez sprievodu.

V súvislosti s týmto procesom a skutkovým stavom Slovenská republika pozitívne vníma možnosť čerpať prostriedky z EFU a jednoznačne sa stotožňuje so snahou členských štátov EU riešiť utečeneckú problematiku v širšom ekonomickom priestore v súlade so zásadami deklarovanými v Dublinskom dohovore, a to za účasti Úradu vysokého komisára OSN pre utečencov a Medzinárodnej organizácie pre utečencov. 

Predkladaný materiál nemá negatívny finančný, ekonomický a environmentálny vplyv a ani vplyv na zamestnanosť.